घनघोर वास्तविकता से पीड़ित जिस समाज में हम आजकल जी रहे हैं, वह आक्रामकता सिखाता है। ऐसे दौर में संवेदना की झील लगातार उथली होती जा रही है। दूसरों से हमें कोई लेना-देना नहीं रह गया है। यह भावनाओं के पारस्परिक आदर का नहीं, अनादर का युग है। हमारे सामाजिक-राजनीतिक रहनुमाओं में वह नैतिक ताक़त नहीं है, जो आचार-व्यवहार के नाजु़क तंतुओं को जोड़े रखने में भूमिका अदा करती है। अब तो सबसे बड़ा खतरा ही उन लोगों के भोथरेपन का है, जो अलग-अलग क्षेत्रों पर काबिज़ हो गए हैं। भारत को जिस पुनराविष्कार की ज़रूरत है, वह तो किसी की भी चिंताओं में दूर-दूर तक शामिल नहीं है। हमारे सियासी, आर्थिक, सामाजिक और सांस्कृतिक नेतृत्व का पूरा ध्यान तो एक ऐसा संसार बनाने में लगा हुआ है, जिसमें बाकी सब तो होगा; मानवीय संवेदनाओं, भावनाओं और सरोकारों की कोई जगह नहीं होगी। और, आप हैं कि अब भी एक नाम पर पिले हैं! (लेखक न्यूज़-व्यूज़ इंडिया के संपादक और कांग्रेस पार्टी के राष्ट्रीय पदाधिकारी हैं।)